Servizz Għożża huwa servizz fi ħdan id-Direttorat għas-Servizzi Edukattivi li joffri għajnuna u appoġġ lit-tfajliet minorenni, lis-sieħeb u lill-ġenituri tagħhom ilkoll. Dan jintlaħaq permezz ta' għadd ta' programmi speċifiċi u sessjonijiet għal tal-apposta li jsiru biex dawn it-tfajliet u l-familjari tagħhom jingħataw l-għajnuna kollha possibbli. Kien proprju għalhekk li l-gazzetta KullĦadd tkellmet mal-uffiċjal responsabbli minn dan is-servizz Melanie Bonavia fejn ingħatat ħarsa lejn is-servizzi li huma offruti, in-numru ta' każijiet li qed jiġu ttratti bħalissa, kif ukoll xi esperjenzi li ġew irrakkontati lilna minn tfajliet li rrikorrew għal dan is-servizz. Għadd kbir ta' programmi Mitluba tgħid fiex jikkonsistu d-diversi sessjonijiet li jsiru, Melanie elenkat għadd kbir minn dawn fosthom programm speċifiku għat-tfajla tqila li jsir tliet darbiet fil-ġimgħa, grupp ta' appoġġ li jiltaqa' darba fil-ġimgħa għat-tfajla omm u t-tarbija, programm ta' appoġġ għall-ġenituri tal-ommijiet u missirijiet żgħażagħ, kif ukoll programmi ta' pre'enzjoni għall-ġenituri fl-iskejjel sekondarji kemm tal-Istat kif ukoll tal-Knisja u dawk indipendenti. Fil-fatt, Melanie spjegat ukoll li jsiru programmi speċifiċi ta' prevenjoni għall-istudenti tal-Form 4, segwiti minn laqgħat ta' informazzjoni minn speċjalisti fil-qasam mediku, legali, edukattiv u soċjali – dan isir biex kemm it-tfajliet kif ukoll is-sieħeb u l-ġenituri jkollhom informazzjoni li tkun korretta u wkoll linja gwida fuqiex jimxu – u fl-aħħar nett jingħata wkoll counselling għat-tfajla tqila, is-sieħeb tagħha u l-ġenituri tagħhom. Dan kollu fid-dawl tal-fatt li meta tfajla tinqabad tqila, kemm hi kif ukoll dawk ta' madwarha jesperjenzaw diversi emozzjonijiet kif ukoll diffikultajiet. Sforz kollettiv Skont informazzjoni li ngħatat fil-Parlament riċentament jidher li hemm tendenzi li kulma jmur qed jonqsu l-kżijiet ta' tqala fit-tfajliet. X'inhuma l-fatturi li kkontribwew għal dan? jew din hija biss kumbinazzjoni? Melanie spjegat li huwa diffiċli li wieħed isemmi l-fatturi kollha li setgħu għenu biex in-numru ta' tfajliet li ġew referruti naqqas tul dawn l-aħħar snin. "Però nemmen li l-isforz kollettiv li sar minn ħafna professjonisti għen biex inħolqot aktar kuxjenza, responsabbiltà u edukazzjoni fejn tidħol tqala ta' minorenni," stqarret Melanie. Żiedet tgħid li bħala servizz dejjem għamlu ħilithom kollha biex jaħdmu mal-ġenituri għaliex fl-aħħar mill-aħħar il-ġenituri huma l-ewwel għalliema. Melanie qalet ukoll li "fil-fatt, wieħed mis-seminars li nagħmlu huwa proprju għall-genituri li jkollhom it-tfal tagħhom fil-Form 1. Is-seminar innifsu jenfasizza l-importanza li l-ġenituri mhux biss ikunu mgħarrfa dwar il-bidliet fiżiċi, sesswali, emozzjonali u psikologiċi ta' wliedhom iżda nenfasizzaw l-importanza li bħala ġenituri jinvestu f'komunikazzjoni effettiva." Barra minn hekk, f'dawn is-seminars il-ġenituri jingħataw ukoll l-ispazju fejn ilissnu l-bizgħat u d-diffikultajiet li jiltaqgħu magħhom fit-trobbija ta' wliedhom. 16-il każ s'issa din is-sena Mistoqsija dwar l-ammont ta' tfajliet li din is-sena rrikorrew għal dawn is-servizzi, Melanie sostniet li l-istatistika tagħhom tinġabar fuq bażi annwali, iżda bejn Jannar u April ta' din is-sena, diġà kien hemm 16-il każ li ġie riferut għas-servizzi tagħhom. Kien hawnhekk li Melanie enfasizzat li mhux kull każ jiġi ttrattat bl-istess mod u dan għaliex meta tfajla tiġi kkuntattjata, wieħed irid jara l-ewwel u qabel kollox x'inhuma l-ħtiġijiet tat-tfajla f'dak il-mument partikolari u jkun issuġġeriet lilhom pjan ta' azzjoni li jilħaq il-bżonnijiet tat-tfajla f'dak iż-żmien tant delikat. Minkejja dan kollu, Melanie fissret li hemm tfajliet li x-xewqa tagħhom tkun li jibqgħu jattendu l-iskola b'mod regolari, allura tingħata għajnuna wkoll lil dawn it-tfajliet biex jintlaħaq bilanċ bejn li tkun studenta adoloxxenti u omm żagħżugħa bir-responsabbiltajiet kollha li din iġġib magħha. Mitluba tgħid fiex jikkonsistu l-programmi ta' prevenzjoni għall-istudenti tal-Form 4, Melanie spjegat li hemm żewġ programmi prinċipali ta' prevenzjoni għal dawn l-istudenti, wieħed għat-tfajliet u ieħor għall-ġuvintur. "L-għan ta' dawn il-programmi hu li niddiskutu mal-istudenti issues kurrenti relatati ma' relazzjoijiet u esperimentazzjoni sesswali permezz ta' fatti u esperjenzi konkret. Dan nagħmluh biex inkomplu nsaħħu x-xogħol siewi li diġà jsir fl-iskejjel. F'dawn il-programmi nenfasizzaw li wara kull deċiżjoni li tittieħed hemm ukoll marbuta responsabbiltà," fissret l-uffiċjal responsabbli minn dan is-servizz. Jitkellmu t-tfajliet li jużaw dan is-servizz Mistoqsija dwar jekk forsi kienx hemm xi esperjenza li baqgħet ittimbrata f'moħħha, Melanie b'sodisfazzjoni qalet li ġieli tirċievi telefonati minn tfajliet li jkunu ilhom snin twal ma jattendu imma fil-verità jċemplu biex jieħdu parir fuq it-trobbija u l-edukazzjoni ta' wliedhom. "Din hija xi ħaġa li tolqotni ħafna u turini wkoll x'responsabbiltà kbira għandna fix-xogħol li nagħmlu. Is-sodisfazzjon tagħna hu meta tfajla tilqa' l-isfidi ta' omm żagħżugħa bir-responsabbiltajiet kollha li dawn iġibu magħhom u jirnexxilha teduka ruħha mhux biss fuq livell akkademiku, iżda wkoll fuq livell emozzjonali u psikoloġiku," enfasizzat Melanie. Intant, din il-gazzetta tkellmet ukoll ma' żewġ tfajliet li qasmu l-esperjenzi tagħhom dwar dan is-servizz. Waħda minnhom sostniet bla tlaqliq li Servizz Għożża għenha ssir aktar kunfidenti fi żmien fejn kien diffiċli ħafna għaliha. "Minkejja li sibt appoġġ mingħand il-familja tiegħu, Servizz Għożża għeni biex ma nħossnix waħdi billi naqsam l-esperjenzi tiegħi ma' tfajliet oħrajn li kienu għaddejjin mill-istess sitwazzjoni tiegħi. Tfajla oħra kompliet fejn ħalliet din il-persuna u qaltilna li hi bdiet tattendi dan is-servizz u fl-istess ħin kompliet bl-istudji tagħha. "Minkejja li kont tqila, xorta ridt li nagħmel l-eżamijiet tal-Livell Ordinarju. Dan is-servizz għeni mhux biss biex nieħu ħsieb it-tarbija tiegħi, iżda għeni niffaċċja wkoll l-isfidi li kont niltaqa' magħhom ta' kuljum," temmet tgħid din it-tfajla omm.